ועדת העבודה, הרווחה והבריאות, כנסת 18, פרוטוקול מספר 84, 2009-07-20 12:00

חיים כץ: צהריים טובים, אני מתכבד לפתוח את ישיבת ועדת העבודה, הרווחה והבריאות בנושא:

חיים כץ: הצעת חוק חיילים משוחררים (החזרה לעבודה)(תיקון מס' 13), התשס"ח-2007.

חיים כץ: אני מבקש לשמוע את עמדת נציגי משרד הביטחון.

חיים אומן: צהריים טובים, יש פה שלושה נושאים, ששניים מהם יותר במישור המשפטי.

חיים כץ: אני מבקש להתייחס לסעיף מס' 2.

עו"ד גל כהן: הרקע לסעיף 2 הוא שסעיף 41א(ב) לחוק אוסר על פיטורי עובד מכל סיבה שהיא בזמן שירותו במילואים ובמשך שלושים יום לאחר מכן, אלא בהיתר מוועדת התעסוקה.

עו"ד גל כהן: הצורך בתיקון נובע מכך שסעיף 23ב(1) קובע כי בערעורה על החלטת ועדת התעסוקה לבקשות היתר לפי סעיף 41א(ב) תתייצב ועדת התעסוקה כמשיבה בערעור.

עו"ד גל כהן: לטעמנו מדובר בהליך לא תקין כי ועדת ערעור שקבעה החלטה מסוימת, לא אמורה להתייצב ולהגן על החלטתה בפני ערכאה עליונה יותר.

עו"ד גל כהן: זה כמו ששופט שלום לא בא ומתייצב בערעור ומדבר בעד החלטתו בדיון בבית משפט מחוזי.

חיים כץ: ואנחנו מבקשים שזה יישאר.

עו"ד גל כהן: בכל הליך יכול יועץ משפטי להתייצב בכל הליך בבית משפט, בבית דין או בכל הליך שיפוטי באמצעות נציגו.

חיים כץ: יכול או חייב?

עו"ד גל כהן: יכול, לא חייב, כשהוא מוצא לנכון, כשהוא רואה שמדובר באינטרס ציבורי שעלול להיפגע, כשהוא רואה שאינטרס אישי עלול להיפגע.

חיים כץ: פיטורים לא כלולים בזה?

עו"ד גל כהן: אני אומר שהוא יכול.

חיים כץ: הוא חייב.

עו"ד גל כהן: הוא לא חייב.

חיים כץ: ועדת התעסוקה חייבת?

עו"ד גל כהן: ועדת התעסוקה חייבת.

חיים כץ: אם כך, שתישאר חייבת.

חיים אומן: לוועדת העבודה יש מנדט שמקביל לבית דין לענייני עבודה.

חיים אומן: לוקחים חברי ועדה, שהם בעצם בית דין, ומביאים אותם לבית דין עליון?

חיים אומן: זה לא מסתדר.

חיים כץ: זה מסתדר.

חיים כץ: בהצעת החוק ביקשתם כמה דברים והיינו הולכים לקראתכם בשמחה, אבל אנחנו רוצים שוועדת התעסוקה תמשיך לייצג את אותו חייל מילואים שפוטר.

חיים כץ: אם היא החליטה שלא לפטר אותו והמעסיק מערער, היא יודעת לייצג אותו יותר טוב ממה שהוא יודע לייצג את עצמו.

עו"ד גל כהן: ועדת התעסוקה יושבת בשני כובעים, יש לה כובע יותר שיפוטי וכובע יותר מנהלי.

עו"ד גל כהן: אנחנו מבקשים לכל הפחות שהוועדה תתייצב רק בערעורים על ההחלטה לתת מתן היתר פיטורים או לא לתת מתן היתר פיטורים, כלומר על ההחלטה המנהלית של הוועדה.

חיים כץ: זה מה שקורה היום והיא מתייצבת רק על הקטע המנהלי.

עו"ד גל כהן: היום היא יכולה להתייצב בכל מקרה, אבל אנחנו מבקשים הוא שהיא תתיצב רק בקטע המנהלי.

חיים כץ: בסדר, אנחנו נחיה עם זה.

איל לב-ארי: זה מה שאתה יכול להבין גם היום מסעיף 23ב(1).

עו"ד גל כהן: נקבע את זה.

איל לב-ארי: כל מי שהיה צד להליך לפי סעיף 21 ואינו המערער, יהיה המשיב בערעור ובערעור על החלטת ועדת התעסוקה לפי סעיף 41א(ב), גם ועדת התעסוקה.

איל לב-ארי: כלומר, בערעור בנושא בקשה להיתר לפיטורים של חייל מילואים, קבעו במפורש שאחד המשיבים יהיה גם ועדת התעסוקה.

איל לב-ארי: אתה מבין שכאן נוצר הניתוק שעליו אתה מדבר, בין הכובעים היותר שיפוטיים של ועדת התעסוקה לבין ההחלטה שלה בבקשה להיתר פיטורים, שנמשכה יותר לכיוון ההחלטה המנהלית.

עו"ד גל כהן: אני מסכים אתך.

עו"ד גל כהן: זה קורה בפועל בשני המקרים ואנחנו רק מבקשים לחדד את הנקודה הזאת.

איל לב-ארי: אני חושב שהיא מחודדת וכך אתה מבין מהסעיף עצמו.

חיים כץ: תקבעו את הקטע המנהלי ואני מוכן שהם יילכו רק בקטע המנהלי.

חיים כץ: בקטע השיפוטי הם לא צריכים ללכת.

חיים כץ: מתי תשבו על הניסוח הזה?

עו"ד גל כהן: מחר בבוקר נשב על העניין.

חיים כץ: איך אני אאשר את הסעיף?

עו"ד גל כהן: תן לנו כמה דקות וננסח אותו.

עו"ד גל כהן: (הפסקה בדיון)

חיים כץ: צהריים טובים, כפי שאמרנו, היום כ"ח בתמוז התשס"ט ואנחנו מחדשים את הדיון בוועדת העבודה, הרווחה והבריאות.

חיים כץ: מאחר והנציגים המשפטיים של משרד הביטחון ושל ועדת העבודה והרווחה הגיעו להסכמות בנושא הכוונה של ועדת התעסוקה בערעורים, הייתי רוצה לשמוע אם למישהו יש הסתייגויות או הרהורים לגבי החוק.

עו"ד חלי גיא אלדר: לגבי תיקון סעיף 41א, אנחנו לא מתנגדים לראיון אלא רק מבקשים תיאום נוסח בהמשך, לאחר האישור העקרוני.

איל לב-ארי: את מדברת על סעיף 3 להצעת החוק?

עו"ד חלי גיא אלדר: כן.

איל לב-ארי: נגיע אליו.

איל לב-ארי: יש לנו נוסח חלופי, כפי שראית.

איל לב-ארי: אני אקרא את נוסח החוק: הצעת חוק חיילים משוחררים (החזרה לעבודה)(תיקון מס' 13), התשס"ח-2007.

איל לב-ארי: תיקון סעיף 20.

איל לב-ארי: (1) בחוק חיילים משוחררים, התש"ט-1949, (להלן – החוק העיקרי), בסעיף 20, אחרי סעיף (ג) יבוא (ג)1 – יושב ראש ועדת התעסוקה ימונה לתקופה אחת של שש שנים ולא תאורך כהונתו מעבר לתקופה זו.

איל לב-ארי: (ג)2.

איל לב-ארי: חבר ועדת התעסוקה ימונה לתקופה של שלוש שנים וניתן לשוב ולמנותו לתקופות כהונה נוספות.

חיים כץ: מתאים.

איל לב-ארי: בסעיף 2 הגענו להסכמות הבאות:

איל לב-ארי: בנושאים שההחלטה של ועדת התעסוקה היא החלטה שיפוטית, היא לא תהיה משיבה בהליך ככל שיהיה ערעור עליו.

איל לב-ארי: בהליך של בקשה ספציפית למתן היתר פיטורים היא כן תהיה המשיבה והיא תתן את התשובות למערכת בית הדין.

חיים כץ: זה מתאים למערכת הביטחון?

עו"ד גל כהן: זה מתאים למערכת הביטחון ונעשה בתיאום אתנו.

חיים כץ: אתם צריכים לנסח.

עו"ד גל כהן: הנוסח ייעשה בתיאום ואני מבקש מאדוני שיתיר לנו להגיע לנוסח מוסכם.

חיים כץ: אני אתיר לכם להגיע לנוסח מוסכם.

חיים כץ: אנחנו עוברים לסעיף 3.

איל לב-ארי: תיקון סעיף 41א.

איל לב-ארי: 3.

איל לב-ארי: בסעיף 41א(ב), במקום הקטע החל במילים "לא תתן הוועדה היתר עד בשל שירות המילואים" יבוא: הוועדה לא תתן היתר לפי סעיף זה אלא אם קיימים טעמים מיוחדים שיירשמו, שבשלהם יש להתיר את הפיטורים ורק אם הוכיח בעל המפעל כי הפיטורים המבוקשים אינם בשל שירות מילואים.

חיים כץ: מה הבעיה, גברתי?

עו"ד חלי גיא אלדר: המהות מקובלת עלינו ואני מדברת רק על תיאומי נוסח בהמשך.

חיים כץ: גם פה יהיו תיאומי נוסח.

איל לב-ארי: תחילה והוראות מעבר.

איל לב-ארי: 4.

איל לב-ארי: (א) תחילתו של חוק זה 30 יום לאחר פרסומו (להלן – יום התחילה).

איל לב-ארי: (ב) על אף האמור בסעיף (א), תחילתם של סעיף 20ג(1) ו-ג(2) בחוק העיקרי כנוסחם בסעיף 1 לחוק זה לגבי יושב ראש ועדת התעסוקה ולגבי חבר ועדת התעסוקה שתוקף מינויים לא הוגבל, ואשר כיהנו בתפקידם מערב תחילתו של חוק זה (להלן – יושב ראש ועדה ותיק וחבר ועדה ותיק), תהיה בתום שנה מיום התחילה (להלן – יום התחילה המאוחר).

איל לב-ארי: (ג) הוראות סעיף 20ג(1) לחוק העיקרי, כנוסחו בסעיף 1 לחוק זה יחולו גם על תקופת כהונה של יושב ראש ועדה ותיק, שהחל לפני יום התחילה המאוחר.

איל לב-ארי: ואולם, אם ערב יום התחילה המאוחר כיהן יושב ראש ועדה ותיק למשך תקופה של שש שנים או יותר, תסתיים תקופת כהונתו ביום התחילה המאוחר.

איל לב-ארי: ואולם, על אף האמור בחוק העיקרי ניתן יהיה למנותו לתקופת כהונה אחת נוספת שלא תעלה על שלוש שנים.

איל לב-ארי: (ד) הוראות סעיף 20ג(2) לחוק העיקרי כנוסחו בסעיף 1 לחוק זה, יחולו גם על תקופת כהונה של חבר ועדה ותיק, שהחלה לפני יום התחילה המאוחר ואולם אם ערב יום התחילה המאוחר כיהן חבר ועדה ותיק למשך תקופה של שלוש שנים או יותר, תסתיים תקופת כהונתו ביום התחילה המאוחר.

חיים כץ: יש לנו פה תיקוני נוסחים של חלי ממשרד המשפטים ושל היועץ המשפטי של מערכת הביטחון לסעיפים 2 ו-3.

חיים כץ: אנחנו נאשר לכם להגיע לנוסחים המתאימים ונצביע עכשיו על החוק.

חיים כץ: והיה ולא תגיעו לתיאומים, אנחנו לא נמשיך את חקיקת החוק.

חיים כץ: הצבעה בעד הצעת החוק – פה אחד נגד – אין נמנעים – אין הצעת חוק חיילים משוחררים (החזרה לעבודה)(תיקון מס' 13, התשס"ח-2007, נתקבלה.

חיים כץ: הצעת החוק התקבלה פה אחד ואני מקווה שבמהרה, אפילו היום, תסיימו את הנוסחים כדי שנוכל לקדם את החוק ולנסות לעזור לחיילי המילואים במדינת ישראל.

חיים כץ: תודה רבה לכולם, הישיבה נעולה.